**Ieinteresētā piegādātāja jautājumi, kas elektroniski saņemti 28.07.2020.**

**Jautājums**

*Vai tehniskajā specifikācijā tas ir viss? Kāda veidā ir jāapliecina sevi? Kas mums jāiesniedz, lai piedalītos?*

**Atbilde**

Saskaņā ar Publisko iepirkumu likumu Vispārīgā vienošanās ir tāda vienošanās starp vienu vai vairākiem pasūtītājiem un vienu vai vairākiem piegādātājiem, kuras mērķis ir noteikt un raksturot attiecīgā laikposmā slēdzamos iepirkuma līgumus un paredzēt noteikumus, saskaņā ar kuriem tie tiks slēgti (īpaši attiecībā uz cenām un, ja nepieciešams, paredzēto daudzumu).

Rīgas domes Izglītības, kultūras un sporta departaments (turpmāk – Departaments) atklāta konkursa RD IKSD 2020/13 rezultātā slēgs vispārīgo vienošanos tikai ar tiem Pretendentiem, kuri kvalificēsies un atbildīs visām Nolikumā izvirzītajām prasībām (turpmāk – Dalībnieki). Vispārīgās vienošanās tiek slēgta, ņemot vērā, ka ilgtermiņā atkārtoti paredzēts iepirkt pakalpojumus, kuru apjomu šobrīd nav iespējams precīzi noteikt.

Iepirkuma nolikuma 2. pielikumā “Tehniskā specifikācija” ir norādīti iespiešanas pakalpojuma vispārīgie noteikumi, virspusējs pakalpojuma apraksts, minimālās atbilstības prasības un iespieddarbu veidu saraksts.

Tikai pēc vispārīgās vienošanās noslēgšanas, lai noskaidrotu konkrēta Pakalpojuma cenu un izvēlētos Izpildītāju, kas nodrošinās konkrētā pakalpojuma izpildi, Pasūtītājs elektroniski nosūtīs Dalībniekiem uzaicinājumu iesniegt piedāvājumus saskaņā ar Vienošanās 1. pielikumu, kurā būs norādīts konkrētais iespieddarbu veids, detalizēts pakalpojuma apraksts (formāts, krāsa, papīrs, tirāža (skaits/daudzums), pēcapstrāde/pakošana u.c. informācija pēc nepieciešamības.

Konkursa nolikumā ir atrunātas prasības, kurām ir jākvalificējas, lai Pretendents iegūtu tiesības slēgt vispārīgo vienošanos. Lai tiktu izvērtēta Pretendenta atbilstība Konkursa prasībām, Pretendents iesniedz šādus dokumentus:

1. Konkursa nolikuma 1. pielikums “Pieteikums dalībai iepirkumā “Iespiešanas un saistītie pakalpojumi Rīgas domes Izglītības, kultūras un sporta departamenta vajadzībām”.
2. Konkursa nolikuma 4. pielikums “Pretendenta un tā iesaistītā speciālista pieredzes apliecinājums”, t.sk.:
   1. Vismaz 1 (viena) Pretendenta norādītā pakalpojumu saņēmēja pozitīva atsauksme, kurā iekļauta informācija par pakalpojumu sniegšanas laiku, kā arī informācija par Pretendenta sniegto pakalpojumu kvalitāti;
   2. Pakalpojuma izpildē piesaistītā speciālista pašrocīgi parakstīts CV.
3. Ja Piedāvājumu iesniedz piegādātāju apvienība, Pretendents iesniedz vienošanos vai līgumu (oriģināls vai apliecināta kopija) par sadarbību konkrētā līguma izpildē atbilstoši Nolikuma 7.1.5. punktā noteiktajam.
4. Ja Pretendents līguma izpildē piesaista apakšuzņēmēju Pretendents iesniedz vienošanos vai līgumu (oriģināls vai apliecināta kopija) ar Pieteikumā minētajiem paredzamajiem apakšuzņēmējiem, kurā norādīta informācija atbilstoši Nolikuma 7.1.6. punktā noteiktajam.

Parakstot Pieteikumu, Pretendents apliecina, ka ir iepazinies ar Nolikumu, to izprot un piekrīt nodrošināt Pakalpojumu atbilstoši Nolikumā un tehniskajā specifikācijā (Nolikuma 2. pielikums) noteiktajām prasībām.